ఎ. జీవన్‌రెడ్డి

ఆశన్నగారి జీవన్‌రెడ్డి తెలంగాణ రాష్ట్రం రాజకీయ నాయకుడు, శాసనసభ్యుడు. భారత్ రాష్ట్ర సమితి నుండి ఆర్మూర్ శాసనసభ నియోజకవర్గం ఎమ్మెల్యేగా ప్రాతినిథ్యం వహిస్తున్నాడు.

జననం - కుటుంబ నేపథ్యం 
జీవన్‌రెడ్డి 1976, మార్చి 7న వెంకటరాజన్న, రాజాబాయి దంపతులకు తెలంగాణ రాష్ట్రం నిజామాబాద్ జిల్లా, ఆర్మూరు మండలంలోని జంకంపేట్ గ్రామంలో జన్మించాడు.ఈయన తండ్రి వెంకట రాజన్న భారత జాతీయ కాంగ్రెస్ పార్టీ తరపున జంకంపేట్ గ్రామ ఉపసర్పంచ్ గా పనిచేయగా, మామ యల్ల రాములు కాంగ్రెస్ పార్టీ తరపున ఆర్మూరు ఎం.పి.పి. గా పనిచేశాడు.

విద్యాభ్యాసం 
ఈయన ఉస్మానియా విశ్వవిద్యాలయం నుండి న్యాయవాదిగా పట్టభద్రుడైన జీవన్‌రెడ్డి, నిజామాబాద్ బార్ కౌన్సిల్ సభ్యుడిగా పనిచేశాడు.

వ్యక్తిగత జీవితం 
జీవన్ రెడ్డికి రజితారెడ్డితో వివాహం జరిగింది. వారికి ఇద్దరు కుమార్తెలు అనౌషికా రెడ్డి, అనణ్య రెడ్డి ఉన్నారు.

రాజకీయ ప్రస్థానం 
ఎ. జీవన్‌రెడ్డి టీఆర్‌ఎస్‌ యువజన విభాగం జిల్లా అధ్యక్షుడు, ఆర్మూర్‌ నియోజకవర్గం ఇన్‌చార్జిగా పని చేసి 2014లో జరిగిన అసెంబ్లీ ఎన్నికల్లో తెలంగాణ రాష్ట్ర సమితి పార్టీ తరపున ఆర్మూర్ శాసనసభ నియోజకవర్గం నుండి పోటీచేసి  భారత జాతీయ కాంగ్రెస్ అభ్యర్థి కేతిరెడ్డి సురేష్‌రెడ్డిపై 13,964 ఓట్ల మెజారిటీతో గెలిచాడు. 2018లో జరిగిన తెలంగాణ ముందస్తు ఎన్నికలులో టిఆర్ఎస్ పార్టీ టికెట్ పై పోటీచేసి సమీప కాంగ్రెస్ పార్టీ అభ్యర్థి ఆకుల లలిత పై 28,795 ఓట్ల మెజారిటీతో గెలుపొందాడు.

తెలంగాణ రాష్ట్ర సమితి తరపున ప్రధాన వక్తగా, తెలంగాణ ప్రభుత్వం తరపున మాట్లాడటానికి వార్తా ఛానళ్ళలో అనేక చర్చలు, ప్రత్యక్ష చర్చలకు హాజరవుతున్నాడు.ఎ. జీవన్‌రెడ్డి 26 జనవరి 2022న టిఆర్ఎస్ పార్టీ, నిజామాబాదు జిల్లా అధ్యక్షుడిగా నియమితుడయ్యాడు.

ఇతర వివరాలు 
 ముఖ్యమంత్రి కల్వకుంట్ల చంద్రశేఖర్ రావు నేతృత్వంలో విదేశీ పర్యటనలో భాగంగా సింగపూర్, మలేషియా వంటి దేశాలను సందర్శించాడు.
 కల్వకుంట్ల తారక రామారావు తో కలిసి గ్రామ పంచాయతీ వ్యవస్థలో సంస్థాగత నిర్మాణం అధ్యయనం కోసం కేరళ రాష్ట్రంలోని తిరువనంతపురం మండలం సందర్శించాడు.
 తెలంగాణ ప్రభుత్వరంగ సంస్థల కమిటీ (పీయూసీ) చైర్మన్‌గా నియమితుడై, 2019 అక్టోబరు 31న పదవీ బాధ్యతలు స్వీకరించాడు.
తన నియోజకవర్గ ప్రజల కోసం వివిధ సోషల్ నెట్‌వర్కింగ్ మీడియా ద్వారా తన ప్రజలతో నిరంతరం టచ్‌లో ఉంటాడు.
ఎన్నికల ప్రచారంలో ఇచ్చిన హామీ మేరకు అధికారంలోకి వచ్చిన 3 నెలల స్వల్ప వ్యవధిలో పోచంపాడు నుంచి ఆర్మూరు వరకు ప్రతిష్టాత్మకమైన తాగునీటి పథకాన్ని ముఖ్యమంత్రి కల్వకుంట్ల చంద్రశేఖర్‌రావు చేతుల మీదుగా ప్రారంభించాడు.

మూలాలు 

తెలంగాణ రాష్ట్ర సమితి రాజకీయ నాయకులు
రాజకీయ నాయకులు
జీవిస్తున్న ప్రజలు
1976 జననాలు
నిజామాబాదు జిల్లా రాజకీయ నాయకులు
నిజామాబాదు జిల్లా నుండి ఎన్నికైన శాసన సభ్యులు
తెలంగాణ శాసన సభ్యులు (2014)
తెలంగాణ శాసన సభ్యులు (2018)
నిజామాబాదు జిల్లా న్యాయవాదులు
నిజామాబాదు జిల్లా వ్యాపారవేత్తలు